**Likumprojekta “Grozījumi Publisku izklaides un svētku pasākumu drošības likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir precizēt publiska pasākuma pieteikšanas un iesnieguma izskatīšanas kārtību, kā arī pasākuma organizatora, par tehnisko drošību un par sabiedrisko kārtību un drošību atbildīgo personu, kārtības uzturētāju, publiska pasākuma apmeklētāju un dalībnieku tiesības un pienākumus.Projektam nav noteikts spēkā stāšanās termiņš. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Nacionālās drošības likuma 1. panta otrā daļa, kas nosaka nacionālās drošības garantēšanu par valsts pamatpienākumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Publisku pasākumu norises laikā, kuros pulcējas ievērojams skaits personu, ir augstāki sabiedriskās kārtības un drošības apdraudējumi, kā arī iespējami terorisma draudi. Piemēram, pēdējo gadu citu Eiropas valstu pieredze rāda, ka par teroristu uzbrukuma vietu aizvien biežāk tiek izvēlēti publiski pasākumi, kuros pulcējas ievērojams skaits personu, t.i. vairāki tūkstoši cilvēku.Paaugstināti drošības riski ir ne tikai publisku pasākumu norises laikā, kurus apmeklē un kuros piedalās ievērojams skaits personu, bet arī, kurus apmeklē valsts augstākās amatpersonas, ārvalstu amatpersonas un starptautisko organizāciju un institūciju pārstāvji. Šādiem pasākumiem ir plaša nacionālā un starptautiskā publicitāte, kas līdz ar to rada papildus riskus publiska pasākuma drošai norisei.Pieaugot drošības riskiem Eiropā, Eiropas valstu drošības iestādēm un policijai ir jābūt pastāvīgā gatavībā reaģēt uz dažādiem apdraudējumiem jebkura publiska pasākuma norises laikā. Līdz ar to ir būtiski, ka valstī ir ieviesti visaptveroši preventīvie un reaģēšanas pasākumi, lai savlaicīgi un iespējami novērstu apdraudējumu publisku pasākumu apmeklētājiem un dalībniekiem, viņu dzīvībai, veselībai un drošībai. Viens no instrumentiem, ar kura palīdzību valsts var aizsargāt savu iedzīvotāju drošību publisku pasākumu norises laikā, ir noteikt konkrētas drošības prasības publisku pasākumu organizēšanā. Jānorāda, ka tieši preventīvie pasākumi, kas ietver savlaicīgu iespējamo apdraudējumu un draudu izvērtējumu plānotajam publiskajam pasākumam, un sagatavotība reaģēt dažādās apdraudējuma situācijās, var gan novērst iespējamo apdraudējumu, gan samazināt iespējamo cietušo un upuru skaitu. Publisku pasākumu netraucētu un drošu norisi, pasākuma organizatora, kā arī citu publiskā pasākumā iesaistīto personu tiesības un pienākumus, lai nodrošinātu sabiedrisko kārtību un drošību publiska pasākuma laikā, nosaka Publisku izklaides un svētku pasākumu drošības likums (turpmāk − Likums). Izvērtējot iespējamos sabiedriskās kārtības un drošības apdraudējumus, un terorisma draudus, ir konstatēti trūkumi esošajā tiesiskajā regulējumā, kas neparedz pilnvērtīgi nodrošināt nepieciešamos drošības pasākumus, kā arī savlaicīgi reaģēt dažādās apdraudējuma situācijās publiska pasākuma norises laikā.Lai novērstu konstatētos trūkumus, nodrošinātu konkrētu drošības prasību ievērošanu publisku pasākumu organizēšanā un pasākuma organizatora un par sabiedrisko kārtību atbildīgās personas sagatavotību reaģēt dažādās apdraudējuma situācijās, ir izstrādāts likumprojekts “Grozījumi Publisku izklaides un svētku pasākumu drošības likumā” (turpmāk − Projekts), ar kuru paredzēts pilnveidot tiesisko regulējumu, kas nosaka publisku pasākumu rīkošanas tiesiskos pamatus, pasākuma organizatora, kā arī citu publiskā pasākumā iesaistīto personu tiesības un pienākumus.Likuma 1. panta 1. punktā ir sniegts publiska pasākuma skaidrojums, proti, tas ir fiziskās vai juridiskās personas plānots un organizēts sabiedrībai pieejams svētku, piemiņas, izklaides, sporta vai atpūtas pasākums publiskā vietā neatkarīgi no īpašuma piederības. Termina “publisks pasākums” skaidrojums šobrīd aptver dažāda veida un mērķa pasākumus ar atšķirīgu apmeklētāju un dalībnieku skaitu, bet drošības pasākumi, kas ir jānodrošina pasākuma organizatoram, nav skaidri noteikti un atbilstoši iespējamiem apdraudējumiem un drošības riskiem katrā konkrētā pasākumā, ņemot vērā publiskā pasākuma norises specifiku, piemēram, norises vietu, apmeklētāju un dalībnieku skaitu, infrastruktūru u.c. apstākļus. Projekts paredz papildināt Likuma 1. pantu ar 1.2punktu, izdalot jaunu publiska pasākuma veidu − paaugstināta riska pasākums. Ar paaugstināta riska pasākumu ir jāsaprot publisks pasākums, par kuru Valsts policija, Drošības policija, Valsts ugunsdzēsības un glābšanas dienests vai Valsts robežsardze informējusi par plānotajā pasākumā iespējamiem sabiedriskās kārtības un drošības apdraudējumiem vai terorisma draudiem. Tas nozīmē, ka, ja Valsts policija, Drošības policija, Valsts ugunsdzēsības un glābšanas dienests vai Valsts robežsardzepašvaldībai sniegs atzinumu par plānotajā publiskajā pasākumā iespējamu apdraudējumu sabiedriskajai kārtībai un drošībai, vai terorisma draudiem, izskatot iesniegumu par publiska pasākuma rīkošanu, pašvaldībai uz iesnieguma izskatīšanu jāpieaicina minētās iestādes un jāņem vērā to sniegtais drošības risku izvērtējums, pieņemot lēmumu par atļaujas izsniegšanu publiskā pasākuma rīkošanai. Projekts paredz izteikt Likuma 5. panta pirmo daļu jaunā redakcijā, nosakot, ka, lai pieteiktu publisku pasākumu un saņemtu atļauju tā rīkošanai, pasākuma organizators pašvaldībai, kuras administratīvajā teritorijā paredzēts šo pasākumu rīkot, ne vēlāk kā 30 dienas pirms plānotā pasākuma norises sākuma iesniedz iesniegumu atbilstoši Likuma 6. panta prasībām. Ja publiska pasākuma norises vieta atrodas vairāku pašvaldību administratīvajā teritorijā, iesniegumu iesniedz visām attiecīgajām pašvaldībām. Pašvaldība iesnieguma un tam pievienoto dokumentu kopijas nosūta attiecīgajai Valsts policijas teritoriālajai struktūrvienībai, Drošības policijai, Valsts ugunsdzēsības un glābšanas dienestam, bet, ja publisku pasākumu paredzēts rīkot pierobežas joslā, – arī attiecīgajai Valsts robežsardzes teritoriālajai pārvaldei. Agrāks pieteikuma iesniegšanas termiņš, nekā šobrīd Likuma 5. panta pirmajā daļā paredzētais – 15 dienas, ir noteikts, lai pasākuma organizators varētu savlaicīgi un pilnvērtīgi nodrošināt un ieviest nepieciešamās drošības prasības publiska pasākuma norisē.Atšķirīgi no esošās kārtības, lai ieviestu labas pārvaldības principu, pašvaldībai, nevis pasākuma organizatoram, visi pasākuma organizatora iesniegtie dokumenti jānosūta attiecīgajai Valsts policijas teritoriālajai struktūrvienībai, Drošības policijai, Valsts ugunsdzēsības un glābšanas dienestam, ja publisku pasākumu paredzēts rīkot pierobežas joslā – arī attiecīgajai Valsts robežsardzes teritoriālajai pārvaldei.Projekts nosaka papildināt Likuma 6. panta pirmās daļas 1., 2., 3. un 4. punktu, paredzot iesniegumā par publiska pasākuma rīkošanu pasākuma organizatoram norādīt pasākuma organizatora, par tehnisko drošību, par sabiedrisko kārtību un drošību atbildīgās personas un kārtības uzturētāju kontaktinformāciju, t.i. tālruņa numuru, lai nepieciešamības gadījumā vai apdraudējuma situācijā tiktu nodrošināta operatīva saziņa ar publiska pasākuma norisē iesaistītajām personām. Kā arī Projekts paredz papildināt Likuma 6. panta pirmās daļas 3. punktu, paredzot, ka pasākuma organizatoram jāiesniedz apliecinājums par sabiedrisko kārtību un drošību atbildīgās personas pieredzi fiziskās drošības pasākumu plānošanā vai īstenošanā, lai ievērotu Projektā noteikto prasību par sabiedriskās drošības un kārtības atbildīgās personas iepriekšēju pieredzi.Projekts paredz papildināt Likuma 6. panta otrās daļas 2. punktu, nosakot, ka jebkura publiska pasākuma organizatoram vienlaikus ar iesniegumu un papildus Likuma 6. pantā noteiktajiem dokumentiem pašvaldībā ir jāiesniedz pasākuma drošības plāns. Šāda prasība ir noteikta, lai pasākuma organizators izvērtētu iespējamos apdraudējumus un drošības riskus katrā konkrētā pasākumā un varētu reaģēt dažādās apdraudējuma situācijās. Savukārt Projekta 6. panta 2.3 daļā noteiktas pasākuma drošības plānā norādāmās ziņas. Pasākuma drošības plānā ir jāietver visas norādāmās ziņas, neskatoties uz to, vai tās ir attiecināmas uz konkrēto pasākumu. Piemēram, ja publiskā pasākuma norises laikā netiks veikta videonovērošana, tad pasākuma drošības plānā ir jānorāda, ka tā netiks veikta. Pasākuma drošības plānā norādāmās ziņas.1. Sadaļā par pasākuma drošības organizāciju ir jānorāda informācija un/vai shēma par:
* kārtības uzturētāju izvietojumu;
* instrukciju, kas paredzēta kārtības uzturētāju apmācībai, kurā ietverta informācijas par kārtības uzturētāju pienākumiem un rīcību pasākuma norises laikā;
* caurlaižu režīma aprakstu darbiniekiem, dalībniekiem, apmeklētājiem un transportlīdzekļiem;
* medicīniskās palīdzības punkta atrašanās vietu un tā darbības nodrošinātājiem;
* atrasto mantu biroja atrašanās vietu.
1. Sadaļā par pasākuma drošības nodrošināšanu ir jānorāda informācija un/vai shēma par:
* pasākuma teritorijas un ierobežotas piekļuves zonu izvietojumu;
* videonovērošanas sistēmas izvietojumu;
* plānoto aprīkojumu drošības pasākumu nodrošināšanai.
1. Sadaļā par sakaru un apziņošanas procedūrām ir jānorāda un jāapraksta informācija par:
* sakaru shēmām;
* pasākuma darbinieku, dalībnieku un apmeklētāju apziņošanas procedūru un shēmu par pasākuma drošības prasībām, pasākuma atcelšanu, apturēšanu uz laiku un evakuāciju.
* atbildīgo personu kontaktinformāciju.

4. Sadaļā par rīcību apdraudējuma situācijās ir jāapraksta pasākuma organizatora, par tehnisko drošību, par sabiedrisko kārtību un drošību atbildīgās personas un kārtības uzturētāju rīcība apdraudējuma situācijās līdz Valsts policijas, Drošības policijas, Valsts ugunsdzēsības un glābšanas dienesta, Valsts robežsardzes vai Neatliekamās medicīniskās palīdzības dienesta ierašanās brīdim, kas ir attiecināmas uz konkrētā publiskā pasākuma norisi, piemēram, saņemts draudu zvans, noticis sprādziens, atrasts sprādzienbīstams priekšmets, noticis uzbrukums pasākuma apmeklētājam vai dalībniekam, izmantots ierocis, noticis terora akts, notikusi ķīlnieku sagrābšana. Kopumā ar apdraudējuma situāciju ir jāsaprot situācija, kurā ir apdraudēta personas dzīvība, veselība vai drošība.Instrukcijā, kas paredzēta kārtības uzturētāju apmācībai, ir jāietver kārtības uzturētāju rīcība, ja tiek konstatēta gatavošanās izraisīt apdraudējuma situāciju. 5. Sadaļā par pasākuma evakuācijas procedūru ir jānorāda informācija un/vai shēma par pasākuma dalībnieku, apmeklētāju, darbinieku evakuācijas ceļiem un pulcēšanās punktiem, ja ir notikusi apdraudējuma situācija.6. Sadaļā par drošības paziņojumiem ir jānorāda pasākuma dalībniekiem un apmeklētājiem sniedzamā informācija un drošības paziņojumi par pasākuma drošības prasībām, pasākuma atcelšanu, apturēšanu uz laiku un evakuāciju.Projekts paredz izteikt Likuma 7. panta pirmo daļu jaunā redakcijā, nosakot, ka pašvaldība izskata iesniegumu 15 dienu laikā no tā saņemšanas dienas. Izmaiņa veikta, lai Valsts policija, Drošības policija, Valsts ugunsdzēsības un glābšanas dienests un Valsts robežsardze, ja publisku pasākumu paredzēts rīkot pierobežas joslā, varētu atbilstošā termiņā izvērtēt, vai pieteiktais publiskais pasākums ir nosakāms par paaugstināta riska pasākumu.Projekts paredz izteikt Likuma 7. panta otro daļu jaunā redakcijā, nosakot, ka par iesnieguma izskatīšanas vietu un laiku pašvaldība paziņo pasākuma organizatoram. Uz iesnieguma izskatīšanu pašvaldība pieaicina Valsts policijas pārstāvjus. Ja Valsts policija, Drošības policija, Valsts ugunsdzēsības un glābšanas dienests vai Valsts robežsardze informējusi par publiska pasākuma atbilstību paaugstināta riska pasākumam, uz iesnieguma izskatīšanu pašvaldība pieaicina arī Drošības policijas, Valsts ugunsdzēsības un glābšanas dienesta pārstāvjus, ja pasākums tiek rīkots pierobežas joslā – arī Valsts robežsardzes pārstāvjus. Uz iesnieguma izskatīšanu pašvaldība pēc sava ieskata var pieaicināt arī citu valsts vai pašvaldību institūciju pārstāvjus un citus speciālistus. Izmaiņa veikta, lai Drošības policija, Valsts ugunsdzēsības un glābšanas dienests un Valsts robežsardze pārliecinātos par visu nepieciešamo drošības pasākumu paredzēšanu pasākuma plānošanā. Projekts paredz papildināt Likuma 7. pantu ar 3.2 daļu, nosakot papildus kritērijus pasākuma rīkošanas atļaujas izsniegšanai. Proti, ja Valsts policija, Drošības policija, Valsts ugunsdzēsības un glābšanas dienests vai Valsts robežsardze informējusi par publiska pasākuma atbilstību paaugstināta riska pasākumam un pasākuma organizatora iesniegtajā pasākuma drošības plānā tiek konstatēti būtiski vai nenovēršami trūkumi, pasākuma organizatoram netiek izsniegta atļauja pasākuma rīkošanai. Ja pasākuma drošības plāna trūkumi ir novēršami, pašvaldība izsniedz atļauju pasākuma rīkošanai ar nosacījumu, ka pasākuma drošības plāns tiek pilnveidots atbilstoši Valsts policijas, Drošības policijas, Valsts ugunsdzēsības un glābšanas dienesta vai Valsts robežsardzes norādījumiem. Projekts paredz papildināt Likuma 10., 12. un 13. pantu ar papildus tiesībām un pienākumiem pasākuma organizatoram, par tehnisko drošību atbildīgajai personai un kārtības uzturētājiem, lai pilnveidotu nodrošināmās drošības prasības publiska pasākuma norises laikā. Projekts paredz jaunā redakcijā izteikt Likuma 11. pantu, kas nosaka par sabiedrisko kārtību un drošību atbildīgās personas tiesības un pienākumus. Projekta 11. panta pirmajā daļā papildinātas par sabiedrisko kārtību un drošību atbildīgās personas tiesības un pienākumi, lai precizētu par sabiedrisko kārtību un drošību atbildīgās personas tiesības pieprasīt sabiedriskās kārtības ievērošanu un uzraudzīšanu, kā arī precizētu pienākumus publiska pasākuma norises laikā un apdraudējuma situācijā. Savukārt Projekta 11. panta otrajā daļā noteikts obligāts nosacījums par sabiedrisko kārtību un drošību atbildīgās personas iepriekšējo pieredzi. Par sabiedrisko kārtību un drošību atbildīgā persona var būt tikai tāda persona, kurai ir vismaz divu gadu pieredze fiziskās drošības pasākumu plānošanā vai īstenošanā. Vienlaikus Projekts paredz papildināt pārejas noteikumus ar 5. punktu, nosakot, ka līdz 2020. gada 31. decembrim par sabiedrisko kārtību un drošību atbildīgā persona var būt arī tāda persona, kurai nav divu gadu pieredze fiziskās drošības pasākumu plānošanā vai īstenošanā.Pasākuma organizators par personas atbilstību prasībai, kas noteikta par sabiedrisko kārtību un drošību atbildīgajai personai, var pārliecināties no personas, kura pretendēs būt par sabiedrisko kārtību un drošību atbildīgo personu un kurai būs jāiesniedz rakstveida apliecinājums no iestādes, kurā gūtas zināšanas un pieredze, par šādas pieredzes esamību. Persona pieredzi fiziskās drošības pasākumu plānošanā vai īstenošanā var būt ieguvusi, atrodoties dienestā valsts drošības iestādē, Iekšlietu ministrijas sistēmas iestādē, Ieslodzījuma vietu pārvaldē, Nacionālajos bruņotajos spēkos, kā arī esot darba tiesiskajās attiecībās pie licencēta apsardzes komersanta vai iestādes, komersanta vai organizācijas iekšējā drošības dienestā, kā arī citās jomās, kur var gūt šādu darba pieredzi.Šāda prasība ir nepieciešama, lai paaugstinātu publisku pasākumu drošības pasākumu organizēšanas kvalitāti valstī, kā arī, lai novērstu pastāvošo situāciju, kad publisku pasākumu organizēšanā par sabiedrisko kārtību un drošību atbildīgā persona var būt persona bez priekšzināšanām par fiziskās drošības pasākumu plānošanu un īstenošanu.Atbilstoši Likuma 10. panta otrās daļas 11. punktam pasākuma organizatora pienākums ir nodrošināt publiska pasākuma organizēšanas un norises laikā Likuma un citu normatīvo aktu ievērošanu. Savukārt Likuma 10. panta trešā daļa paredz, ka pasākuma organizators ir atbildīgs par pasākuma drošību kopumā un par Likuma 10. pantā minēto pienākumu nepildīšanu saucams pie atbildības normatīvajos aktos noteiktajā kārtībā. Projekts paredz jaunā redakcijā izteikt Likuma 17. pantu atbilstoši Projektā veiktajām izmaiņām. Projekta 17. panta pirmajā daļā paredzēts, ka Valsts policija, Drošības policija, Valsts ugunsdzēsības un glābšanas dienests vai Valsts robežsardze 10 dienu laikā no pieteikuma par publiska pasākuma rīkošanu saņemšanas informē pašvaldību, kas izsniedz atļauju, par plānotajā publiskajā pasākumā iespējamu apdraudējumu sabiedriskajai kārtībai un drošībai vai terorisma draudiem. Izskatot iesniegumu par publiska pasākuma rīkošanu, pašvaldība ņem vērā Valsts policijas, Drošības policijas, Valsts ugunsdzēsības un glābšanas dienesta vai Valsts robežsardzes atzinumu. Ja atļauja pasākuma rīkošanai nav nepieciešama, Valsts policija, Drošības policija, Valsts ugunsdzēsības un glābšanas dienests vai Valsts robežsardze atzinumu par minētajiem apdraudējumiem sniedz pasākuma organizatoram.Projekta 17. panta otrajā daļā, lai nodrošinātu valsts institūcijas sniegtās informācijas aizsardzību, paredzēts, ka Valsts policijas, Drošības policijas, Valsts ugunsdzēsības un glābšanas dienesta vai Valsts robežsardzes sniegto informāciju bez saskaņošanas ar attiecīgo iestādi ir aizliegts izpaust.Projekts paredz izslēgt Likuma 18. pantu, kas nosaka rīcību apdraudējuma gadījumā. Tā nosacījumi ietverti Projekta 6. panta 2.3 daļā, 10. panta pirmās daļas 3. punktā un 11. panta pirmajā daļā.  |
| 3. | Projekta izstrādē iesaistītās institūcijas | Iekšlietu ministrija, Valsts policija, Drošības policija, Valsts ugunsdzēsības un glābšanas dienests, Valsts robežsardze.  |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Statistikas dati par gada laikā rīkotiem publiskiem pasākumiem, par kuru rīkošanu ir jāsaņem pašvaldības atļauja, atsevišķi netiek apkopoti. Taču, ņemot vērā publisku pasākumu rīkošanas tendences, gada laikā tiek rīkoti aptuveni 1000 publisku pasākumu, kas jāpiesaka pašvaldībā un par kuru rīkošanu ir jāsaņem atļauja. Paredzētais normatīvais regulējums attieksies uz jebkura publiska pasākuma organizatoru, kuram publiskā pasākuma rīkošana ir jāsaskaņo pašvaldībā.Par paaugstināta riska pasākumu, ņemot vērā līdzšinējo Iekšlietu ministrijas sistēmas pieredzi, varētu tikt noteikti aptuveni 10 publiski pasākumi gadā, neskaitot speciālus pasākumus un notikumus. Piemēram, par paaugstināta riska pasākumiem varētu noteikt vairāk publisku pasākumu, ja valstī tiktu paaugstināts terorisma draudu līmenis.Paredzētais normatīvais regulējums attieksies uz Valsts policijas, Drošības policijas, Valsts ugunsdzēsības un glābšanas dienesta un Valsts robežsardzes amatpersonām, kuru kompetencē ir drošības jautājumi publisku pasākumu norises laikā. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs palielinās pasākuma organizatoram, kuram papildus Likumā noteiktajiem dokumentiem, piesakot publisku pasākumu pašvaldībā, ir jāiesniedz pasākuma drošības plāns.Valsts policijai, Drošības policijai, Valsts ugunsdzēsības un glābšanas dienestam un Valsts robežsardzei paredzētas tiesības pašvaldību informēt par pieteikta publiska pasākuma atbilstību paaugstināta riska pasākumam. Ja kāda no minētajām institūcijām par pašvaldībā pieteiktu publisku pasākumu informē par tā atbilstību paaugstināta riska pasākumam, tas konkrētajām institūcijām nosaka pienākumu piedalīties publiska pasākuma iesnieguma izskatīšanā pašvaldībā.  |
| 3. | Administratīvo izmaksu monetārs novērtējums | Statistikas dati par notiekošiem publiskiem pasākumiem netiek apkopoti, līdz ar to administratīvais slogs tiek aprēķināts, pamatojoties uz aptuveno iespējamo publisko pasākumu skaitu gada laikā – 1000 publisku pasākumu, par kuru rīkošanu ir jāsaņem pašvaldības atļauja.Pasākuma drošības plāna izstrādei nepieciešamais laiks vienam darbiniekam, nepārsniedz 3 darba dienas (vidēji 8 stundas). Atbilstoši Centrālās statistikas pārvaldes datiem vienas stundas darba spēka izmaksas darbības veidā “profesionālie pakalpojumi” 2017. gadā bija 7,29 *euro*. Informācija jāsagatavo vienu reizi, jo pasākuma organizators izstrādātu pasākuma drošības plānu atbilstošam publiskam pasākumam var izmantot atkārtoti, pielāgojot to attiecīgai situācijai un publiskā pasākuma specifikai, kā arī iespējamam apdraudējumam.C = (f x l) x (n x b) = (7,29 x 24) x (1000 x 1) = **174 960 *euro****C – informācijas sniegšanas pienākuma radītās izmaksas jeb administratīvās izmaksas;**f – finanšu līdzekļu apmērs, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir);**l – laika patēriņš, kas nepieciešams, lai sagatavotu informāciju, kuras sniegšanu paredz projekts;**n – subjektu skaits, uz ko attiecas projektā paredzētās informācijas sniegšanas prasības;**b – cik bieži gada laikā projekts paredz informācijas sniegšanu.* |
| 4. | Atbilstības izmaksu monetārs novērtējums | Aptuvenās izmaksas, kas rodas vienai personai, sastāda pasākuma drošības plāna izstrāde un drukāšanas pakalpojumi.Aptuvenās izmaksas viena pasākuma drošības plāna izstrādei ir 174,96 *euro* (7,29 x 24). Pasākuma drošības plāna aptuvenais apjoms – 10 lapas. Aptuvenā drukāšanas pakalpojuma tirgus cena par 1 lapu – 0,15 *euro*.((7,29 x 24) + (0,15 x 10)) x 1000 = **176 460 *euro***. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projektu informēta sabiedrība, informāciju publicējot Iekšlietu ministrijas un Ministru kabineta tīmekļvietnēs. |
| 2. | Sabiedrības līdzdalība projekta izstrādē | Projekts publicēts:1) Iekšlietu ministrijas tīmekļvietnē, adrese:<http://www.iem.gov.lv/lat/sadarbiba_ar_nvo/diskusiju_dokumenti/>2) Ministru kabineta tīmekļvietnē, adrese:<http://www.mk.gov.lv/content/ministru-kabineta-diskusiju-dokumenti>Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par Projektu līdz 2018. gada 10. aprīlim. |
| 3. | Sabiedrības līdzdalības rezultāti | Priekšlikumi un iebildumi nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija, Drošības policija, Valsts ugunsdzēsības un glābšanas dienests, Valsts robežsardze, Neatliekamās medicīniskās palīdzības dienests un pašvaldības. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav. |

Iekšlietu ministrs R. Kozlovskis

Vīza: valsts sekretārs D. Trofimovs

18.05.2018. 14:40

2877

67208949, juristi@dp.gov.lv